กรณ์ยุ่งกับไฟลุยภาษีที่ดินฯเว้นบ้าน1ล้าน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

โพสต์ทูเดย์ — ได้ฤกษ์เข็นภาษีที่ดินและสิ่งปลูกสร้างเข้าครม. 9 มี.ค. นี้ เว้นบ้านราคา 1 ล้าน
นายกรณ์ จาติกวณิช รมว.คลัง เปิดเผยว่า กระทรวงการคลังจะเสนอร่าง พ.ร.บ.ภาษีที่ดินและสิ่งปลูกสร้าง เข้าสู่การพิจารณาของ ครม.ใน 12 สัปดาห์นี้ 
“ผมได้ลงนามอนุมัติร่างกฎหมายภาษีที่ดินและสิ่งปลูกสร้างไปเมื่อวันที่ 5 มี.ค. ตามที่สำนักงานเศรษฐกิจการคลังเสนอ และเสนอไปที่เลขาธิการ ครม. แล้ว” นายกรณ์ กล่าว
รมว.คลัง กล่าวว่า หากเลขาธิการ ครม.ไม่เสนอให้กระทรวงมหาดไทยดูก่อน ก็จะสามารถนำเข้า ครม.ได้ภายในวันอังคารที่ 9 มี.ค. ที่จะถึงนี้ ภายหลังจากได้หารือกับนายอภิสิทธิ์ เวชชาชีวะ นายกรัฐมนตรี มาแล้วหลายรอบ
สำหรับอัตราภาษีทั่วไปสำหรับที่ดินและสิ่งปลูกสร้างไม่เกิน 0.5% ของฐานภาษีอัตราภาษีที่ดินและสิ่งปลูกสร้างสำหรับที่อยู่อาศัยไม่เกิน 0.1% และภาษีที่จัดเก็บจากพื้นที่เกษตรกรรมไม่เกิน 0.05%
สำหรับที่ดินของสถาบันการเงินที่ยึดมาจากการเป็นหลักทรัพย์ค้ำประกัน จะมีระยะเวลาผ่อนปรน 2 ปี เพื่อให้มีเวลาขายทอดตลาด หากไม่สามารถขายได้จะต้องเสียภาษีในอัตราที่ดินรกร้างว่างเปล่าในอัตรา 0.5%
นอกจากนี้ ยังเสนอให้มีการกำหนดข้อยกเว้นไว้ในกฎหมายลูก โดยให้ยกเว้นภาษีสำหรับบ้านที่ราคาต่ำกว่า 1 ล้านบาท ในเขต กทม. และปริมณฑล ส่วนที่อยู่อาศัย บ้านในต่างจังหวัด อบต.ที่ห่างไกล นั้น ให้พิจารณาเพดานการจัดเก็บภาษีที่ลดหลั่นกันลงมาตามลำดับความสำคัญของแต่ละพื้นที่ เพื่อช่วยเหลือเกษตรกรและคนยากจน